Lars Boje Mathiesen (UFG), 2023-10-05:
, og vi har været i gang i næsten 16½ time.
Det er fremragende.
Og jeg kan sige, at efter 16½ times debat har vi stadig væk Danmarks højeste skattetryk, så fortællingen om, at der samlet mangler penge i den offentlige sektor, er jo bare rent spin, strategi og taktik.
Det dækker over, at Folketinget herinde, kommunerne og regionerne ganske enkelt bruger pengene rigtig, rigtig tåbeligt.
Til gengæld oplever danskerne derude på den anden side af muren og også her om natten, at deres rådighedsbeløb bliver udhulet af stigende udgifter og stigende afgifter.
Lad mig bare nævne et konkret eksempel fra min egen kommune, Aarhus.
Derovre har en socialdemokratisk borgmester, flankeret lidt af Venstre og Konservative,
lige indført et nyt affaldsgebyr på 1.100 kr.
Man har også et fast vandafgiftsgebyr på 500 kr., man har hævet parkeringsafgiften for beboere med 2.000 kr., og så skal vi lige forvente, at vores fjernvarmeregning stiger med mellem 3.000 og 5.000 kr. grundet udgifter til den grønne omstilling.
På den måde sender man lige øgede udgifter ud til borgerne i Aarhus Kommune for omkring 5.000 til 8.000 kr. efter skat, som borgerne skal finansiere.
Værsgo at tygge på den.
Samtidig skal de borgere, som lever med de konsekvenser derude, opleve, at vi herinde har en regering og en statsminister, som tillader sig at give voksenskældud eller kritik af de mennesker, som på trods af de her afgifter vælger at sige: Nej, vi vil ikke bare lave slavearbejde for regeringens ledere, som er Palle, Polle og Ruth, som statsministeren jo har døbt sig selv, hr. Lars Løkke Rasmussen og hr. Jakob Ellemann-Jensen.
Men statsministeren og regeringen glemmer et meget, meget vigtigt spørgsmål: Hvorfor skulle danskerne arbejde mere, og hvorfor skulle de ikke arbejde mindre?
Hvorfor skulle man arbejde mere, når politikerne herinde samtidig siger, at ja, vi tager jeres penge, og vi bruger dem ganske, ganske tåbeligt?
Så hvis man føler sig berettiget til at give voksenskældud og bebrejde danskerne, er det også kun rimeligt, at danskerne får lov til at give et svar tilbage, så på vegne af rigtig mange danskere derude kommer der her et svar til regeringen.
Kære regering
Hvis I mangler penge, rul de 15.000 ekstra centraladministrationsstillinger i staten tilbage til 2011-niveau.
Så er der cirka 9 mia. kr.
Hav nu lidt tillid til, at danskerne godt selv kan beslutte, hvilket tv de gerne vil se, og privatiser Danmarks Radio.
Så har I 3,5, mia. kr.
Fokuser skattekronerne på at forbedre forholdene for danske børn og ældre, og halver udlandsbistanden.
Så har I 11 mia. kr.
I kan nedlægge Statens Kunstfond.
I kan afskaffe partistøtten, og så er der 250 mio. kr.
I kan også kræve, at kommuner begynder at blive drevet som den bedste kommune.
Det vil give et potentiale på 38 mia. kr.
Hvis det er for ambitiøst, kan de bare gå halvdelen af vejen.
Det er 19 mia. kr. Så kan man stoppe med su til udlændinge.
Det vil give 500 mio. kr.
Man kan også bede dem om at betale de lån tilbage, som de er stukket af fra.
Jo, de kære eksterne konsulenter, som Socialdemokratiet turnerede rundt med at man skulle bruge færre penge på.
Jeg har kigget på den seneste analyse, der kom på det, og fra 2020 til 2021 har man faktisk forøget udgifterne til eksterne konsulenter, således at man nu bruger næsten 5,5 mia. kr. på eksterne konsulenter i staten.
Så kære Palle, Polle og Ruth og resten af politikerne herinde i salen: Før man får gjort rent, hovedrent, herinde i forhold til ens vanvittige måde at bruge borgernes skattekroner på, har man absolut – absolut – ingen ret til at moralisere over for danskerne eller kræve, at de skal blive ved med at finansiere det overforbrug, der fungerer herinde, og som stort set er lige direkte til »Luksusfælden«.
Tak for ordet.